**KUTATÁSI TERV**

**Felsőoktatási Doktori Hallgatói, Doktorjelölti Kutatói Ösztöndíjhoz**

**1. Bevezetés:** A tudományos/művészeti program tárgya, címe, a témaválasztás indoklása, motiváció

**„Műsor és politika a Filharmóniai Társaság Dohnányi-korszakában: a zenekar külföldi turnéi 1925 és 1944 között”**

Az MTA BTK Zenetudományi Intézet 20–21. Századi Magyar Zenei Archívumának félállású tudományos segédmunkatársaként Dohnányi Ernő életművének, illetve a Filharmóniai Társaság irattári dokumentumainak feldolgozásával foglalkozom, amelyet a zenekar archívuma a közelmúltban letétként helyezett el gyűjteményünkben. A Zeneakadémia doktori iskolájába 2017-ben nyertem felvételt Dohnányi magyarországi munkásságát és szerepvállalását feldolgozó tématervezetettel, amely legutóbbi kutatásaimnak és néhány forráscsoport beható vizsgálatának következtében a zeneszerző egyik legfontosabb tevékenységi körére redukálódott, mégpedig Dohnányi karmesteri működésére a Filharmóniai Társaság élén (témavezető: Dalos Anna). A szóban forgó, a Filharmóniai Társaság archívumából származó rendkívül értékes, jelenleg feldolgozás alatt álló irattári gyűjtemény számos jelentős adalékot tartalmaz a zenekar és a zeneélet működésével kapcsolatban, amely nem csupán készülő disszertációmhoz, de a pályázatban megjelölt téma kidolgozásához is alapvető jelentőséggel bír.

**2. Célkitűzés:** A kutatási/művészeti program célja

A Filharmóniai Társaság zenekara elsőként Kerner István elnök-karnagyi működése (1903-1919) idején lépett fel külföldi hangversenypódiumon az első világháború idején Bécsben (1915), majd a szövetséges Német Birodalom fővárosában, Berlinben (1918). A következő elnök-karnagy, Dohnányi Ernő irányítása alatt azonban számos alkalommal szerepelt az ország határain kívül az együttes. Elsőként a trianoni katasztrófát követően 1925-ben kaptak meghívást a filharmonikusok, a világháború nyomán létrejött Csehszlovákia területére (Brünn, Prága, Pozsony), amely gesztust a Filharmóniai Társaság még abban az évben meghívással viszonozta. A Dohnányi működése alatti első nagyszabású hangversenykörútra 1928-ban – a Filharmóniai Társaság 75. jubileuma apropóján – került sor, amikor Olaszország több városának érintése (Triest, Treviso, Bologna, Cesena, Ancona, Parma, Milano, Modena, Triest, Fiume) után Nyugat-Európa legfontosabb központjaiban (Párizs, London, Hága, Köln, Heidelberg, Zürich, München) koncerteztek. A harmincas évek során továbbá olyan, zenei és politikai jelentősége folytán egyaránt meghatározó helyszíneken szerepeltek, mint a fasiszta Olaszország (1936) vagy a hitleri Németország (1937, 1942).

Jelenleg igen keveset tudunk a zenekar külföldi hangversenykörútjairól, azok hátteréről és sajtóvisszhangjáról, illetve arról, hogy csupán meghívásoknak köszönhetően szerepeltek-e a nyugati országokban, vagy esetleg valamilyen bel- vagy külpolitikai és kulturális politikai irányítás következtében teljesítették-e a szóban forgó turnékat. Egyáltalán: mennyiben tekinthetőek kulturális politikai szempontból meghatározónak ezek a hangversenyek? Külön vizsgálatot igényel a külföldi turnékon elhangzott művek jelenléte is: hogyan viszonyultak a külföldön előadott művek a zenekar általános repertoárjához? Szerepeltek-e újonnan betanult és az adott ország zenetörténetét reprezentatív módon képviselő kompozíciók a zenekar műsorában? Milyen mértékben szerepeltek a zenekar karmester-zeneszerzője, Dohnányi művei a hangversenyműsorokban, illetve milyen más kortárs szerzők művei képviselték a magyar zenét a filharmonikusok külföldi fellépésein? A zenekar nemzetközi kapcsolatrendszerének, a külföldi zenekarokkal és dirigensekkel való viszonyának, vagy – az egyes tudományterületek gyakorta használt fogalmát alkalmazva – a közöttük zajló „kulturális transzfer” működésének feltérképezése is további vizsgálatokat igényel. Az együttesnek a Horthy-éra politikai és kultúrpolitikai mozgásterében meghatározó alakjaival – például Klebelsberg Kúnóval vagy Hóman Bálinttal – való kapcsolatát is szükséges vizsgálni. Klebelsberg Kúnó, aki a zenekarnak nyújtott anyagi támogatásai mellett 1929-ben elismerően számolt be a *Muzsika* hasábjain a magyar zenekultúra legfontosabb teljesítményei között a Filharmóniai Társaság külföldi hangversenyeiről, mint írja: „az a sok rendkívüli siker, melyeket Filharmóniai Társaságunk vendégszerepléseivel külföldön elért […], [a] közel száz sajtókritika egyértelműen a legelső sorba állította zenekarunkat, amelyről szuperlatívuszokban beszélnek azok is, akik a trianoni parancsban halálra ítéltek bennünket.”

A jelen pályázatban megjelölt téma és cím – „műsor és politika” – tehát a zenekar repertoárjának vizsgálata mellett a magyarországi zeneélet működését alapvetően meghatározó kulturális politikai irányzatok figyelembevételével kívánja feldolgozni a Filharmóniai Társaság külföldi hangversenykörútjainak eseményeit.

**3. A kutatási eredmények ismertetésének tervei**

A pályázati időszakban elért kutatási eredményeimről – mint ahogy az ütemtervben és a 6., vállalások pontban is olvasható – konferencia-előadás formájában számolok be a Filharmóniai Társaság külföldi koncertkörútjairól. Ezen kívül két kézirat előkészítését vállaltam. Az egyik összefoglaló jelleggel járná körül az együttes turnéit és hangversenyek alkalmával előadott kompozícióinak jelenlétét. A másik dolgozat a zenekar hazai és külföldi kapcsolatrendszerét állítja vizsgálódása központjába.

**4. Kutatási terv feladat- és ütemterv:** A kutatási terv végrehajtásának   
5 hónapos ütemezésre történő bontása (milyen lépésekben és módszerekkel kívánja megvalósítani az adott célkitűzést)

**2019. szeptembertől – 2020. januárig:** A pályázati időszak első felében a zenekar külföldi turnéinak sajtóvisszhangjait dolgozom fel, amelynek feltérképezéséhez a Filharmóniai Társaság irattári gyűjteményének sajtókivágataira támaszkodom. Ezen belül külön figyelmet szentelek Dohnányi nemzetközi karmesteri recepciója értékelésének is. Ezzel párhuzamosan vizsgálom a korszak kül- és kulturális politikai nézeteit és intézkedéseit nem csupán a zeneélet, de más művészeti ágak szempontjából egyaránt. Kutatásaim eredményeiről a 2019 őszén az MTA BTK Zenetudományi Intézetben megrendezésre kerülő „Évfordulók nyomában” konferencián számolok be.

**2020. februártól – 2020. júniusig**: A következő hónapok során a külföldi hangversenykörutak hangversenyein szereplő művek jelenlétét és a zenekar repertoárjához való viszonyát vizsgálom. Ebben az időszakban térképezem fel továbbá az együttes hazai és nemzetközi kapcsolatrendszerének összetételét és alakulását, amelyhez a társaság irattárában őrzött terjedelmes szakmai levelezést használom. A pályázati időszak végére két kézirat elkészítését vállalom, amelyek a zenekar külföldi turnéinak eseményeit, a zenekar nemzetközi recepcióját és kapcsolatrendszerét tárják fel.

**5. Kutatócsoport keretében megvalósult kutatás jellemzői:**

Az MTA BTK ZTI 20‑21. Századi Magyar Zenei Archívuma által 2017-ban megnyert NKFIH-pályázat (NKFIH, K 123819) keretein belül megvalósuló projektben veszek részt: a *Magyarország zenetörténete 5.* (20. századi) kötetének előkészítő munkálataiban (bibliográfia összeállítása és az 1920 és 1945 közötti magyar zeneélet második nyilvánosságának működése).

**6. Vállalások (kötelező és nem kötelező):**

* Előadás: 2019-ben a Zenetudományi Intézetben megrendezésre kerülő „Évfordulók nyomában” konferencián a zenekar külföldi turnéiról
* Két tanulmány kéziratának előkészítése:
  + „Műsor és politika a Filharmóniai Társaság Dohnányi-korszakában: a zenekar külföldi turnéinak eseményei és repertoárja”
  + „A Filharmóniai Társaság kapcsolatrendszere a hazai és nemzetközi kulturális színtéren”

**7. Összegzés:** a tevékenység során elvárt eredmények, azok tervezett hasznosítása

Mindeddig igen keveset tudtunk a nagy múltú Filharmóniai Társaság zenekarának Dohnányi-korszakáról, az elsősorban zongorista-zeneszerzőként nemzetközi hírnévre szert tett komponista karmesteri működéséről és recepciójáról, illetve a zenekar Horthy-Magyarországot reprezentáló külföldi hangversenykörútjairól. A pályázatban megjelölt téma ugyanakkor nem csupán a zenekar történetének vizsgálata, de a hazai zeneélet működésének és nem utolsó sorban a Horthy-rezsim időszakában meglehetősen ambivalens megítéléssel rendelkező karmester Dohnányi recepciójának feltárása szempontjából egyaránt meghatározó jelentőségű. A kutatás eredményei várhatóan készülő disszertációm – amely Dohnányi elnökkarnagyi működését tűzte ki vizsgálata tárgyául – egyik fejezeteként szerepelhetnek majd. A téma sokoldalúsága következtében ugyanakkor a pályázatban feldolgozásra kerülő kérdéskörök remélhetőleg nem csupán a Dohnányi-kutatás számára, de a két világháború közti magyar zeneélet és zenei kulturális politika kutatási területein felmerülő kérdésekre is választ adhatnak.

**8. Fontosabb irodalomjegyzék:**

Bónis Ferenc. *A Budapesti Filharmóniai Társaság százötven esztendeje, 1853*–*2003.* Budapest: Balassi Kiadó, 2005.

Breuer János. *A Budapesti Filharmóniai Társaság Zenekarának 125 esztendeje (1853–1978).* Budapest: Zeneműkiadó, 1978.

Breuer János. „Az elnökkarnagy. Dohnányi Filharmonikusai és a kortárs zene”. *Magyar Zene* 39/3 (2001. augusztus), 275–286.

Csuka Béla. *Kilenc évtized a magyar zeneművészet szolgálatában. A Filharmóniai Társaság Emlékkönyve 90 éves jubileuma alkalmából.* Budapest: Filharmóniai Társaság, 1943.

Romsics Ignác. *A Horthy-korszak*. Budapest: Helikon, 2017.

Nagy Zsolt. *Great Expectations and Interwar Realities. Hungarian Cultural Diplomacy 1918–1941.* Budapest*–*New York: Central European University Press, 2017.

Ujváry Gábor. *A harmincharmadik nemzedék. Politika, kultúra és történettudomány a „neobarokk társadalomban”*. Budapest: Ráció, 2010.

Vázsonyi Bálint. *Dohnányi Ernő*. Budapest: Nap Kiadó2, 2002.

**9. Témavezetői ajánlás[[1]](#footnote-1):**

A pályázat választott témái – a Filharmóniai Társaság zenekarának külföldi turnéi és ezek kulturális politikai, műsorpolitikai vonatkozásai – mindeddig nem képzeték történeti kutatás tárgyát. Annak ellenére nem, hogy a zenekari turnék a magyar zeneélet egyik, Dohnányi Ernő nevével fémjelezett aranykorának meghatározó eseményei voltak, s feltárásuk révén nemcsak a zeneélet működését, valamint a „kulturális transzfer” jelenségét érthetjük meg mélyebben, de a kulturális politika 1925 és 1944 közötti formálódásának specifikus, a zeneéletet jellemző formáit is vizsgálhatjuk általuk. Éppen ezért Laskai Anna alapkutatását mindenképpen támogatandónak tartom, mivel az a 20. századi magyar zeneélettörténeti kutatás számára alapvetőnek tekinthető. A pályázó eddigi, mind a Dohnányi-életmű, mind pedig a Filharmóniai Társaság története terén folytatott kutatói tevékenysége, rendkívüli anyagfeldolgozó képessége és szorgalma a pályázat magas színvonalú, igényes megvalósítását ígéri. A vállalások révén a kutatás eredményei a tágabb szakmai közönség számára is elérhetővé válnak.

Kelt: Budapest, 2019. (év) május (hónap) 31. (nap)

Dalos Anna Laskai Anna

témavezető olvasható neve pályázó olvasható neve

……………………………………… ………………………………………

témavezető aláírása pályázó aláírása

1. nem kötelező kitölteni [↑](#footnote-ref-1)